Nuuskommentaar: Trump dalk in staat van beskuldiging?Amerikaanse president Donald Trump (Foto: AP Photo/Evan Vucci) Pres. Donald Trump sal aan ‘n ondersoek onderwerp word wat hom moontlik in ‘n staat van beskuldiging kan plaas. Die nuus dat die Demokrate in die VSA met die proses begin het om Trump in ’n staat van beskuldiging te probeer plaas, is beslis nuuswaardig. Die stap is geen verrassing nie, aangesien dit vanuit die staanspoor duidelik was, en deur verskeie Demokrate so duidelik gemaak is, dat alles moontlik gedoen gaan word om die president in ’n staat van beskuldiging te plaas. Oor die effens meer as twee jaar sedert Trump aan bewind gekom het, was die Demokrate selde swygsaam oor die redes waarom hulle Trump uit die weg wil ruim. Sy ondersteuners was net so spraaksaam oor hoekom hulle meen Trump word onder soveel druk geplaas, en die media word as een van die grootste sondaars voorgehou. Veral sommige media, soos CNN en die New York Times, word van kwaadwillige skeeftrekkery beskuldig. Trouens, môre verskyn daar ’n artikel in die daaglikse Rasmussen Report, met die titel, “The New York Times: Fake news or the real thing?” In vandag se uitgawe van Rasmussen Reports gaan die politieke analis, Michelle Malkin, so ver as om die voorste galsaaiers teen Trump by die naam te lys. Lees gerus haar artikel “Impeach Amnesty Ana: TV’s Foulest Open Borders Windbag” hier. In dieselfde Rasmussen-uitgawe word Trump se steun op 47% gestel, en sy waarskynlikste sterkste teenstander, Joe Biden, se steun op 43%. Lees hier. Rasmussen word gereeld daarvan beskuldig dat dit pro-Republikeins is, maar word uiteraard deur Rasmussen ontken. Verskeie publikasies, waaronder einste CNN en die New York Times, het transkripsies geplaas van die gewraakte telefoniese gesprek tussen Trump, en die president van Oekraïne, Volodimir Zelenski. Lees Vox se weergawe hier. Die gesprek waaroor die ondersoek nou oor ’n moontlike staat van beskuldiging gedoen gaan word, moet nie vooruit geloop word nie. Die ironie is dat nog net enkele weke gelede berig is dat enige so ’n ondersoek onwaarskynlik is, omdat die Republikeine se steun aan Trump solied is, terwyl net die helfte van die Demokrate hul steun aan ’n ondersoek sou toesê, en die proses daarom eerder daar wou laat. Die gewraakte telefoongesprek kom dus nou vir diegene wat Trump aan die pen wil laat ry as manna uit die hemel.